钦定古今图书集成/方舆汇编/职方典/第1219卷 > 岳州府星野考 府志
## 钦定古今图书集成/方舆汇编/职方典/第1219卷 > 岳州府星野考 府志

府总

《广雅》：“荆属衡星，斗之第二星也。”

“《星经》轸” 四星，凡十七度。

又云：“斗之第四星，主荆州” ，谓权星也。

《春秋元命苞》：“轸星散为荆州。”

《史记》：“翼轸荆州。”

又云：“丽北斗权星。” 《考要》云：“二十八宿，分主荆州。而斗之七星亦各有所属，不独杓、衡、魁三者而已。北斗第四曰权。”

又云：吴楚之疆，候在荧惑，占于鸟衡。荧惑为火星，主南方。郎𫖮曰：“荧惑者，至阳之精也，天之使也。” 《淮南子》曰：“荧惑常以十月入太微，受制而出行，司无道之国。”

《前汉·天文志》：“南宫朱鸟权。” 《史记天官书》曰：“衡，太微三光之廷，匡衡十二藩臣。” 谓太微，天帝南宫也。太微宫垣十星，在翼、轸地，天子之宫廷，五帝之座；十一诸侯之府也。

《魏陈卓郡国》躔次，自张十七度至轸十一度为鹑尾，于辰在巳，楚之分野，属荆州。

皇甫谧《帝王世纪》：“自张十八度至轸十一度，曰鹑尾之次。于辰在巳，谓之荒落。于律为彝，则斗建在申，今楚分野。”

《晋·天文志》：“翼轸，楚荆州，长沙，入轸十六度。” 《唐书》：“翼轸，鹑尾也。初张十五度。馀一千七百九十五，杪一十二。太中翼十二度。终轸九度。自房陵白帝而东，尽汉之南郡江夏，东达庐江南郡，滨彭蠡之西，得长沙、武陵。”

《唐书星纪》：“鹑尾以负南海，其神主于衡山，荧惑位焉。”

《新唐书》：“鹑尾直建巳之月” ，内列太微为天廷，其分野自南河以负海，亦纯阳地也。

唐张守节《正义》：“轸四星，长沙一星，辖二星，合轸七星，皆为鹑尾，于辰在巳，楚之分野。”

《尔雅》邢昺疏：“巳为鹑尾。” 初张十八度。终轸十一度。长沙轸十六度。今长沙、宝庆、衡州、岳州所属，巴陵、临湘、平江。

《石氏星经》：“南宫赤帝，其精朱鸟，为七宿：井、首、鬼目、柳、喙、星颈、张、嗉、翼、翮、轸、尾、司夏、司火、司南岳。”